钦定古今图书集成/明伦汇编/家范典/第095卷 > 《色荒》前人
## 钦定古今图书集成/明伦汇编/家范典/第095卷 > 《色荒》前人

楚王田于云梦，俘野女为姬。征君追而谏曰：“臣闻国
有六慎者兴，六荒者亡。今王日载其荒，国焉不亡。”楚
王曰：“咨，何言之厉也？”征君曰：“臣不能佞，是以厉于王
乎？”楚王曰：“何谓六荒？”曰：“兽而无度则荒，色而无度则
荒，味而无度则荒，役而无度则荒，音而无度则荒，弃
贤而事鬼则荒，慎此六者，国其不亡。”楚王曰：“寡人兼
乎？”曰：“兼。夫王轻身游于云梦之薮，春不振旅而蒐，秋
不治兵而狝，九月不返国，荒于兽也。王之宫，粲姬盆
幕，融如阳春，今又得野女而狎之，荒于色也；酣以香
茅之醴，饱以湘波之鱼，文羞珍馔，郁乎穰穰，日夜沉
湎而不知疲，荒于味也；歌姬倚瑟，舞姝临纛，钟鼓锽
锽，管籥嘤嘤，长夜不辍，荒于音也；筑”倒景之台而眺
衡岳，望祝融，台高九垒，犹以为望而茫也。又袭其土
木，标其栋宇，渥其丹青，雕其锦石，悬十年之廪，一朝
而虚之，荒于役也；景台之下，绘以浮图，列仙师事游
方乞食之徒，采药以炼之，巫觋以淫之，而无变楚之俗，荒于鬼也。此六者，皆诸侯之败德也，而王兼之，其
何以存国？昔后羿荒于田而有穷亡，太康荒于酒而
不返国，孔甲荒于鬼而诸侯畔，纣荒于靡靡之乐而
殷亡，幽王荒于褒姒而周亡，始皇荒于土木兵革之
役而秦亡。夫帝有天下者，以荒而亡国，况诸侯哉！有
一其荒，亦不免于乱亡之祸，况其兼哉？臣不敢谤王
也。俘女于《云梦》，楚国之民皆以王为色荒，而又见襄
王之“故事矣。臣今日谏而王不听，则王之追游于田
罪也。臣欲解佩而行，诸侯方以臣为得志于楚，故至
不命臣而王追之，使无以《云梦》之游为诸侯笑，是亦
臣之劳于楚也。王毋恶焉。”楚王悔而言曰：“此不穀之
戾也。”乃命左右刖其女。征君谏曰：“不可。夫云梦之女，
不求于王而王宠之，不愆于王而王刖之，是以臣之
谏而寄戮于色也。王欲刖一女以示远，则王之宫有
歌舞之姬百人，王亦岂能尽刖乎？王不能刖，则云梦
之女，刖之何为？”楚王乃逐云梦之女而作《田誓》。